**2. napirend**

**E l ő t e r j e s z t é s**

**Révfülöp Nagyközségi Önkormányzat Képviselő-testületének**

**2020. március 23.-án tartandó testületi ülésére.**

**Tárgy: Fülöp-hegyi Millenniumi kilátó helyreállítása, vis maior támogatás igénylése**

**Előterjesztő:** Kondor Géza polgármester

**Előkészítette:** Szakál Norbert műszaki ügyintéző

**Tárgyalja:**

 Jogszabállyal nem ellentétes

 ---------------------------

 Előterjesztő Dr. Szabó Tímea

 jegyző

**Tisztelt Képviselő-testület!**

Révfülöp Nagyközség Önkormányzata a február 12-én leégett Fülöp-hegyi Millenniumi kilátó helyreállítását tervezi. A helyreállítás költsége a tervek szerint részben önerőből, részben az UIQUA Biztosító Zrt.-vel kötött biztosítási szerződés (kötvényszám: 4492088) alapján várható kártérítésből, illetőleg a 9/2011. (II.15.) Kormányrendelet által lehetőséget adó vis maior támogatás felhasználásával fedezhető.

Révfülöp Nagyközség Önkormányzata az EBR42 (Önkormányzati Információs Rendszer) felületen 2020. február 18.-án bejelentést tett, ahol kifejezte szándékát a vis maior támogatás felhasználásával kapcsolatban.

A Kormányrendelet 1. § (2) pontja alapján a vis maior támogatás célja az egyes természeti károkból adódó, indokolt és szükséges védekezéssel összefüggő kiadások részbeni vagy teljes megtérítése, a helyi önkormányzat tulajdonában lévő épületben, építményben, partfalban vagy a helyi önkormányzat vagyonkezelésében és az állam tulajdonában lévő, kötelező feladatellátást szolgáló épületben a vis maior események okozta károk helyreállításának és a katasztrófavédelmi szúnyoggyérítéssel összefüggő kiadások részbeni támogatása.

A Magyar Államkincstár, a Veszprém Megyei Kormányhivatal, illetve a Veszprém Megyei Katasztrófavédelmi Igazgatóság 2020. március 04.-én közös előzetes helyszíni vizsgálatot tartott, ahol rögzítették a vis maior esemény leírását, illetve megtekintették a kilátó maradványait.

A Vis maior pályázati adatlap beküldésére a bejelentéstől számított 40 nap áll rendelkezésre, mely 2020. március 29.-én lejár.

A támogatás igényléséhez a Kormány Rendelet 5. mellélet szerinti adatlapon rögzített és lezárt támogatási kérelmét a kötelező mellékletek becsatolásával együtt köteles benyújtani papír alapon egy eredeti és két eredeti példányban a Kincstárnak, illetve két másolati példányban a megyei kormányhivatalnak.

A támogatási kérelem kötelező mellékleti között Képviselő-testületi döntés szükséges az alábbi tárgykörökben.

* a káreseményhez kapcsolódóan milyen biztosítással rendelkezik,
* más, a tulajdonában lévő épületben ezt a feladatát nem tudja ellátni,
* a károsodott épület milyen kötelező önkormányzati feladat ellátását szolgálja,
* vállalja a károsodott, kötelező feladatot ellátó épületre az 5. § (11) bekezdése szerinti értékkövető biztosítás megkötését,
* vállalja a károsodott ingatlannak a költséghatékonyság és a megvalósíthatóság szempontjaira tekintettel történő helyreállítását,
* saját erejéből - részben vagy egészben - a vis maior esemény okozta helyzetet nem tudja megoldani,

Kérem a Tisztelt Képviselő-testületet, hogy az előterjesztést megtárgyalni szíveskedjen.

**Határozati javaslat**

**RÉVFÜLÖP NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

 **/2020. (III. 23.) HATÁROZATA**

**A Fülöp-hegyi Millenniumi kilátó helyreállításához vis maior támogatás igényléséről**

Révfülöp Nagyközség Önkormányzata Képviselő-testülete elhatározza, hogy a Fülöp-hegyi Millenniumi kilátó helyreállításához vis maior támogatást igényel.

A Millenniumi kilátót 2020. február 12 én villámcsapás érte, melynek következtében annak teljes faszerkezete leégett.

Ahhoz, hogy a kilátó mielőbb újra látogatható legyen a kirándulók, turisták számára, és az onnan nyújtott páratlan kilátásban gyönyörködhessünk, szükséges a helyreállítási munkálatok mielőbbi megkezdése, melynek előkészítése már a káresemény másnapján elkezdődött.

A helyreállításhoz nélkülözhetetlen a 9/2011. (II. 15.) Korm. rendeletben szabályozott vis maior támogatás igénybevétele, melyhez a Képviselő-testülete az alábbiakat nyilvánítja ki:

A káreseményhez kapcsolódóan Révfülöp Nagyközség Önkormányzata értékkövető UNICA Perfect vagyon- felelősség-és technikai - 4492088 kötvényszámú- biztosítással rendelkezik.

Az építmény a települési látkép meghatározó eleme volt, nagyban befolyásolja az önkormányzat fő bevételét, mivel turisztikai szempontból jelentős mértékkel bír.

A 6/2013.(III.27) önkormányzati rendelet (SZMSZ) 5. melléklet Révfülöp Nagyközség Önkormányzat alaptevékenységének kormányzati funkciók szerinti besorolásában szerepel a turizmusfejlesztési támogatások és tevékenységek ellátása.

Az önkormányzat helyben biztosítandó közfeladatok körében biztosítja a kilátóról a tűzjelzés lehetőségét, a szabadtéri tüzek korai felismerése érdekében.

A Millenniumi kilátó a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 13. pontjában megahatározott kötelező feladat ellátását szolgálja, mely alapján a helyi közügyek, valamint a helyben biztosítható közfeladatok körében ellátandó helyi önkormányzati feladatok körébe tartozik a turizmussal kapcsolatos feladatok ellátása. Révfülöp Nagyközség Önkormányzata esetében a turizmus egyik fontos állomása a Millenniumi kilátó.

A Képviselő-testület kinyilvánítja, hogy jelenleg is rendelkezik a Millenniumi kilátóra határozatlan időtartamú értékkövető biztosítással, és vállalja, hogy azt négy évig továbbra is fenntartja.

A Képviselő-testület vállalja a károsodott ingatlannak a költséghatékonyság és a megvalósíthatóság szempontjaira tekintettel történő helyreállítását.

A Képviselő-testület kinyilvánítja továbbá, hogy saját erejéből a vis maior helyzetet nem tudja megoldani, tekintettel arra, hogy annak jelentős költségigénye veszélyeztetné a költségvetés egyensúlyát.

Felkéri a polgármestert a vis maior pályázat benyújtására.

Felelős: Kondor Géza polgármester

Határidő: 2020. március 29.